laion/Wikipedia-Exotic huggingface dataset:
טוני ביל

טוני ביל (באנגלית: Tony Bill; נולד ב-23 באוגוסט 1940) הוא שחקן, במאי ומפיק קולנוע וטלוויזיה אמריקאי, זוכה פרס האוסקר כמפיק על "העוקץ" (1973). ביל נולד בסן דייגו, קליפורניה. ב-1962 סיים את לימודיו באוניברסיטה, לאחר שלמד אנגלית ואומנות. הוא החל את צעדיו הראשונים בתעשיית הקולנוע כשחקן, בסרט "דירת הרווקים" "Come Blow Your Horn" משנת 1963, בו עשה תפקיד משני, לצד פרנק סינטרה, שכיכב בתפקיד הראשי, שהתבסס על מחזה מאת ניל סיימון. מאז הופיע עוד פעמיים לצד סינטרה במהלך שנות השישים. מאמצע שנות השישים הופיע כשחקן בסרטיהם של כמה מגדולי הבמאים של תקופתו: פרנסיס פורד קופולה ("You're a Big Boy Now"), סטיבן ספילברג ("Slipstream", סרט קצר), ג'ון סטארג'ס ("תחנת זברה אינה עונה"), סידני פולאק ("Castle Keep") וקרול ריד ("פלאפּ"). העבודה עם הבמאים הללו גרמה לו לרצות לעבור לצד השני של המצלמה וליצור סרטים בעצמו. ב-1972 הוא הפיק את סרטו הראשון. ב-1973, סרטו השלישי כמפיק, "העוקץ", קיבל את פרס האוסקר כשהסרט זכה בפרס הסרט הטוב ביותר, לצד שישה אוסקרים נוספים לו זכה הסרט עטור השבחים שהיה גם להצלחה קופתית פנומנלית, עם תקציב של 5.5 מיליון דולר והכנסות של 156 מיליון דולר. פרס האוסקר נתן לו את הגושפנקה להתחיל לעסוק במה שהכי רצה, שזהו בימוי סרטים. ב-1975 הופיע בסרט שמפו לצידו של וורן בייטי. ב-1979 הפיק את הסרט "פורשים בסטייל". ב-1980 ביים את סרטו הראשון, "שומר הראש", שקיבל אומנם ביקורות טובות, אך נכשל בקופות. בהמשך הוא ביים סרטים כמו "שישה שבועות" (1982), "לב אוהב" (1993), עם כריסטיאן סלייטר ומריסה טומיי ו"משפחה עם תקווה", עם קתי בייטס. ביל, שהתמחה בבימוי סרטי דרמה, מרבה לביים גם סרטים וסדרות לטלוויזיה. בין השאר ביים פרקים בסדרות "ריקוד מושחת", "שיקגו הופ", "פליסיטי" ו"מונק". בין סרטי הטלוויזיה שביים נמנים: הדרמה המשפחתית "כריסטמס אחד" שהיה סרטה האחרון של קתרין הפבורן, "מעבר לנדרש", "אוליבר טוויסט" עם ריצ'רד דרייפוס ואלייז'ה ווד, ו"מלחמת מחוז הרלן" עם הולי האנטר. בשנת 2007 ביים את סרט הטלוויזיה "Pictures of Hollis Woods" ששודר ברשת CBS בכיכובה של אלפרה וודארד; הסרט מבוסס על ספרה באותו שם מאת פטריסיה ריילי גיף אשר זכה במדליית ניוברי. מדיה וקבצים בנושא טוני ביל בוויקישיתוף טוני ביל, במסד הנתונים הקולנועיים IMDb (באנגלית) טוני ביל, באתר AllMovie (באנגלית) טוני ביל, במסד הנתונים הקולנועיים KinoPoisk (ברוסית) ביוגרפיה ורשימת סרטיו בניו יורק טיימס ביוגרפיה ורשימת סרטיו ב-hollywood.com רשימת סרטיו ותמונה
יום-טוב צהלון

הרב יום-טוב צהלון (כונה גם: מהריט"ץ; ה'שי"ט, 1559–ה'שע"ט 1618) היה מחכמי צפת. בן למשפחת רבנים ספרדית. רבי יום-טוב צהלון נולד לרבי משה צהלון. היה תלמידם של רבי יוסף קארו ורבי משה מטראני (המבי"ט). נסמך לרבנות על ידי רבי משה אלשיך. רבי יום-טוב עצמו סמך לרבנות את רבי אהרן ברכיה ממודינה. שימש כדיין וראש ישיבה בעיר צפת. בין השנים 1590 -1600 יצא לשמש כשד"ר באיטליה והולנד. לאחר מכן יצא בשליחותה של צפת כשד"ר למצרים ולאיסטנבול. במהלך תקופה זאת כתב מאות תשובות הלכתיות. תשובות אלו כונסו בספר שו"ת שהוציא לאור נכדו - רבה של איסטנבול - שנקרא על שמו יום טוב בן עקיבא צהלון. ספרו של רבי יום טוב צהלון - לקח טוב - נדפס בשנת 1577 (היה עזר לי לפ"ק - של"ז. בשנה זו מחבר הספר היה בן י"ח שנים) בצפת והיה כנראה הספר הראשון שנדפס בארץ ישראל. נקבר ככל הנראה בבית הקברות בצפת. קבר הנושא שם דומה (רבי יום טוב ב"ר עקיבא צהלון נפטר תנ"ז) נמצא בבית הקברות בהר הזיתים בירושלים, אך אין זה קברו ולא זו היא שנת פטירתו. ספר 'לקח טוב' - חיבור על מגילת אסתר (הספר הראשון שהודפס בדפוס עברי בצפת ובארץ ישראל. יצא לאור בשנת של"ח). בהקדמתו מביע המחבר את שמחתו על כך שקם בית דפוס עברי בארץ הקודש שו"ת מהרי"ט צהלון, או מהריט"ץ תשובות לקהילת עאנה לרבי יום טוב צהלון ספר 'מגן אבות' על אבות דרבי נתן (יצא לאור בעריכת מאיר זאב אתרוג, בני-ברק תש"ע) יעקב שמואל שפיגל, רבינו יום טוב ב"ר משה צהלון, מבוא לשו"ת מהרי"ט צהלון החדשות, מכון ירושלים, ירושלים תש"מ, עמ' 13–31, באתר אוצר החכמה. יום-טוב צהלון, ב"אנציקלופדיה יהודית" באתר "דעת" "יום-טוב צהלון", במהדורת 1901–1906 של האנציקלופדיה היהודית (באנגלית) יום טוב בן משה צהלון (1559-1619), דף שער בספרייה הלאומית שלום הלל, מבוא, ללקח טוב, מהדורת חברת אהבת שלום, ירושלים תשס"ה, באתר אוצר החכמה. ראו שושנה הלוי, ראשיתו של הדפוס העברי בארץ ישראל, באתר דעת ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
REXX

REXX, שפת תכנות מפורשת שפותחה על ידי חברת IBM. השם REXX הוא ראשי תיבות של REstructured eXtended eXecutor, אך השם המלא כמעט לעולם אינו בשימוש. REXX היא שפה עילית מובנית שתוכננה להיות קלה ללמידה ולקריאה. מפרש השפה זמין בגרסאות מסחריות ופתוחות למספר גדול של סביבות מחשוב ומערכות הפעלה. בנוסף, לפלטפורמת המחשב המרכזי של IBM זמין גם מהדר לשפה. REXX פותחה על ידי מייק קָאוּלִישוֹ כפרויקט "חד-פעמי" בין השנים 1979 לאמצע 1982. השפה הוצגה לראשונה ב-1981 בכנס שנערך ביוסטון, טקסס שבארצות הברית. בעקבות התגובות האוהדות שנתקבלו מלקוחות, הוחלט ב-IBM להמשיך בפרויקט הפיתוח ולהופכו למוצר תוכנה רשמי של החברה. ב-REXX אין הגדרת משתנים מכיוון שאין טיפוסים, אלא פשוט רושמים שם ומכניסים לו ערך, אם הערך מספרי הוא ידע לזהות את זה כמספר, אחרת זה יהיה מוגדר כמחרוזת. ניתן לעשות חישובים רק על שדות שבהם הנתונים הם מספריים. אחת הפקודות בשפת REXX היא הפקודה Interpret. פקודה זו מפרשת מחרוזת כקטע קוד ב-REXX, ואז מבצעת אותו, בדומה לפקודה eval בשפות אחרות, כמו PHP,‏ JavaScript, ופייתון. מדיה וקבצים בנושא REXX בוויקישיתוף ערך זה הוא קצרמר בנושא תוכנה. אתם מוזמנים לתרום לוויקיפדיה ולהרחיב אותו.
טבח סרמאשו

טבח סרמאשו התרחש בלילה שבין 16 ל-17 בספטמבר 1944 על גבעה בשם סוסקוט (Suscut) בגבול היישוב קמראשו (Cămăraşu), בנפת סרמאשו (Sărmaşu) אשר ברומניה. במהלך הטבח רצחו ז'נדרמים ואנשי צבא הונגרים 126 יהודים ובהם גברים, נשים, זקנים ילדים ותינוקות. סרמאשו נמצאת בטרנסילבניה, ונותרה בידי הרומנים גם לאחר תכתיב וינה. ביום 27 באוגוסט 1944 הודח השליט הרומני יון אנטונסקו ורומניה, שהייתה בעלת ברית של גרמניה הנאצית, החליפה צד ועברה למחנה בעלות הברית שלחמו נגד גרמניה. בתגובה, פלשו כוחות צבא גרמניים והונגריים לחלק הרומני של טרנסילבניה וכבשו חלק ממנו ובין היתר, ביום 5 בספטמבר, את אזור סרמאשו. יומיים לאחר מכן, ב-7 בספטמבר, התאספו נכבדי המקום בחשאי בביתו של יוליו ורגה (Varga Iuliu), בעל בית המרקחת. בכינוס זה החליטו הנכבדים על מעצר היהודים והעבירו את החלטתם לכוחות ההונגריים ששלטו במקום. בכינוס לקחו חלק, בנוסף למארח, לאשתו יקטרינה (Ecaterina) ולדניאל בתלם (Bethlem Daniel), בנם המאומץ יוזף בירו (Biro Jozef), קצין מילואים שמונה למפקד הנפה, בלה קמן (Kemeny Bela), מוכתר סרמאשו, אלכסנדרו בטג (Betegh Alexandru), מוכתר באלדה, שטפן מויטלי (Moitelly Ştefan) ויוסיף גל (Gall Iosif), מוכתרי סיליוואש (Silivaş), קארוי ואצ'מן (Vacsman Karoly) ובנו אלמר (Elemer), מוכתרי טקשור (Tăcşor). למחרת נעצרו כל 127 יהודי המקום והועברו לגטו מאולתר שם הוחזקו כלואים, בעוד שרכושם ובתיהם נשדדו. ב-16 בספטמבר העביר קפטן לאסלו לאנץ' (Lancz Laszlo) הוראה טלפונית למחלקת הז'נדרמים המקומית, לעבור לחיסול היהודים. גויסו 20 יהודים מבין הכלואים ונלקחו לגבעת סוסקוט, שם הצטוו לחפור שני בורות גדולים. בלילה הועברו בכפייה ותוך שימוש רב בכוח כל היהודים לגבעה, ועל הגבעה נרצחו באכזריות, הוטלו לתוך הבורות ונקברו, חלקם בעודם עדיין בחיים. רק יהודי אחד ניצל. לאחר שהכוחות הרומנים כבשו את האזור מחדש, המקרה נחקר והמעורבים נשפטו, חלק שלא בפניהם. במהלך החקירה נחפרו שני הבורות ונחשפו הגוויות. אחד מעדי הראיה לחשיפת הגוויות סיפר: "...הרבה גופות, בעיקר בבור השני, שם היו יותר נשים וילדים, ניכרו בהן סימנים לאלימות פראית, גולגולות מרוצצות, גם של ילדים, ממכות חזקות של חפצים קשים וחדים (קתות רובים, מכושים, אתים וכו'), הרבה גופות היו מנוקבות או קרועות על ידי כלי נשק קרים, חלקן עם עצמות גפיים עליונות או תחתונות שבורות. הגופות הוטלו אחת על השנייה ללא סדר כלשהו, אך נמצאו גם גופות מחוברות, בעל מתחבק עם אשתו, אב מצמיד לחזהו את ילדו...". מתתיאס קארפ כתב על הפרשה ספר בשם "Sărmaş, una dintre cele mai oribile crime fasciste" (סרמאש, אחד הפשעים האיומים ביותר של הפשיזם). בנוסף לפשעיהם בסרמאשו, אותם אנשי צבא הונגרים היו מעורבים גם ברציחתם של 13 יהודים, מרביתם נשים שנאנסו לפני רציחתן, ביישוב לודוש (Luduş) בימים שבין 5 ל-13 בספטמבר. לזכר האירוע הוקמה אנדרטת יהודים שנרצחו. מגילת החורבן של יהודי רומניה אנדרטת יהודים שנרצחו (פוסטהקמרש) ההרג האחרון / דוד גלעדי, תל אביב: משרד הביטחון – ההוצאה לאור, תשנ"ח-1998. מגזין היסטורי (ברומנית) Masacrele de la Sarmasu si Ludus (ברומנית)
סרמאשו

סרמאשו (ברומנית: Sărmaşu, בהונגרית: Nagysármás, בגרמנית: Sarmen, יידיש: שארמאש) הוא יישוב רומני בנפת סרמאשו, במחוז מורש שבחבל טרנסילבניה, רומניה. היישוב מורכב מכמה כפרים: באלדה Balda, לארגה Larga, מורוץ Moruţ, סרמשל Sărmăşel, סרמשל-גארה Sărmăşel-Gară, טיטיאנה Titiana, וישינלו Vişinelu. נכון לשנת 2002 התגוררו במקום 7,493 תושבים. בחודש ספטמבר 1944, בעת שהמקום נכבש על ידי הצבא ההונגרי, בוצע טבח סרמאשו שבו נרצחו יהודי המקום על ידי ז'נדרמים ואנשי צבא הונגרים. מדיה וקבצים בנושא סרמאשו בוויקישיתוף אתר האינטרנט הרשמי של סרמאשו (ברומנית) ערך זה הוא קצרמר בנושא יישובים ברומניה. אתם מוזמנים לתרום לוויקיפדיה ולהרחיב אותו.
OS/2

OS/2, מערכת הפעלה שפותחה במשותף על ידי החברות IBM ומיקרוסופט החל מאוגוסט 1985, ולאחר מכן על ידי IBM באופן בלעדי. השם OS/2 הוא ראשי תיבות של Operating System/2, מכיוון ש-OS/2 הוצגה על ידי IBM כמערכת ההפעלה המועדפת לסדרת המחשבים Personal System/2, שהייתה הדור השני של המחשבים האישיים שפותחו ויוצרו על ידי החברה. בדצמבר 2005 הפסיקה חברת IBM את שיווקה של OS/2, והתמיכה הרגילה בה הפסיקה ב-31 בדצמבר 2006. הגרסאות המוקדמות של OS/2 תוכננו להחליף את מערכת ההפעלה MS-DOS, וסיפקו מאפיין חשוב שהיה חסר בה: יכולת הפעלת יישומים במרחב זיכרון מוגן (Protected Mode). מכיוון שכך, הממשק התכנותי של OS/2 מזכיר את הממשק התכנותי של MS-DOS, ואף שמות קריאות המערכת מתחילות בקידומת Dos. בהמשך, סיפקה OS/2 ממשקי תכנות לפיתוח יישומים גרפיים, חלונאים ומבוזרים. בגרסאות המאוחרות יותר, התפתחה ליבת מערכת ההפעלה בדומה למערכות הפעלה מסוג UNIX. בשל המורשת המעורבת שלה, OS/2 דומה במובנים רבים למערכת ההפעלה Windows אך גם ל-UNIX ו-Xenix. OS/2 נודעה בשל היציבות הרבה שאפיינה אותה, הקישוריות ועושר ממשקי התכנות. OS/2 לא הצליחה כמערכת הפעלה ביתית (בעיקר כי לא שולבו בה שפות תכנות עיליות כדוגמת BASIC ב-Windows), אך הייתה נפוצה בארגונים פיננסיים, בארגוני צבא ובמערכות תעופתיות שונות. בשנת 2002 הסבה חברת IBM את מערכת הקבצים JFS מגרסתה ב-OS/2 לגרסת לינוקס, ופתחה את קוד המקור. OS/2 היא גם הגרסה הקודמת לפני שהומצאה הווינדוס עם שולחן העבודה. מדיה וקבצים בנושא OS/2 בוויקישיתוף אתר האינטרנט הרשמי של OS/2 (באנגלית) OS/2 – מאפיינים, פונקציות ויישומים, הוצאת הוד-עמי, 1989 OS/2, באתר אנציקלופדיה בריטניקה (באנגלית)
יחידת זמן גאולוגית

המונח "עידן" מפנה לכאן. אם הכוונה למשמעות אחרת, ראו עידן (פירושונים). המונח "תקופה" מפנה לכאן. אם הכוונה למשמעות אחרת, ראו תקופה (פירושונים). גילו של כדור הארץ מוערך בכ-4.5 מיליארדי שנים. אירועים שונים בהיסטוריה הגאולוגית של כדור הארץ משמשים לחלוקתו ליחידות זמן גאולוגיות. יחידת הזמן הגאולוגית הגדולה ביותר היא עידן על (בלועזית: סופר אאון), וכאלה קיימים שניים: פרקמבריון – "לפני קמבריון" - יחידת הזמן הקדומה והארוכה ביותר, המתחילה בהיווצרות כדור הארץ ומסתיימת לפני תחילתו של הקמבריון. פנרוזואיקון – משך תקופתו כחצי מיליארד שנים, החל מהופעת בעלי חיים נראים לעין ועד ימינו. עידני העל מתחלקים לעידנים, העידנים מתחלקים לתורים, התורים מתחלקים לתקופות והתקופות לגילים. לחלוקה זו כמה יסודות: גיל הסלעים – כל אחת מן החלוקות מגדירה את גילם של הסלעים המצויים בתחומה. סוגי בעלי חיים – חלוקות המשנה מהוות תחומי זמן מהם נמצאו מאובנים מסוגים שונים. כך למשל פלאוזואיקון הוא עידן שבו חיו בעלי חיים קדומים, מזוזואיקון הוא עידן בעלי החיים התיכוניים וקנוזואיקון הוא עידן בעלי החיים הצעירים, כלומר האחרונים. באותו אופן מתחלקים גם התורים והתקופות, כאשר בין כמה מהם מפרידים אירועים של הכחדה המונית המציינים שינוי קיצוני בפאונה ובפלורה. גאולוגיה – המדע העוסק בתולדות כדור הארץ, במבנהו, בהרכב חומריו, בכוחות ובתהליכים המעצבים אותו, בהיסטוריה שלו ובתפוצת הסלעים המצויים בו. ארכאולוגיה – המדע העוסק בלימוד ושחזור תרבויות אנושיות עתיקות. בהסתמך על ממצאים פיזיים, שהתרבויות הללו השאירו מאחוריהן. היסטוריה – המדע העוסק בחקר, מעקב, תיעוד ומיפוי התרחשויות ואירועים מרכזיים בתולדות האנושות מאז יצר האדם את הכתב. מאחר שכדור הארץ התקיים זמן רב לפני היווצרות האדם, והיווצרות האדם קודמת בהרבה לזמן בו יצר האדם את הכתב, הרי שמשך הזמן בו עוסקת הגאולוגיה ארוך בהרבה ממשך הזמן בו עוסקת הארכאולוגיה; ומשך הזמן בו עוסקת הארכאולוגיה, ארוך בהרבה ממשך הזמן בו עוסקת ההיסטוריה. התקופה הפרהיסטורית, שהיא התקופה הקדומה בתולדות האנושות שקדמה להמצאת הכתב, נמשכת עד להופעת הכתב בשומר בערך באמצע האלף ה-4 לפנה"ס. מאז החלה ההיסטוריה האנושית המתועדת בכתב כבר 5,500 שנים. בארכאולוגיה משמשת מערכת שלוש התקופות כדי לסווג את הפרהיסטוריה האנושית לשלוש תקופות זמן רצופות שהן: תקופת האבן - תקופת הברונזה - תקופת הברזל. תקופת האבן, שהיא הראשונה מבין שלוש התקופות, החלה מהכנת הכלי הראשון על ידי בני האדם, לפני כ-2 עד 5 מיליון שנים. לעומת זאת האדן, שהיא התקופה הגאולוגית הראשונה, החלה מהיווצרות כדור הארץ, לפני כ-4,600 מיליון שנים (4.6 מיליארד שנים) ונמשכה כ-750 מיליון שנה. מדידה וציון של זמן לוח הזמנים הגאולוגי מדיה וקבצים בנושא יחידת זמן גאולוגית בוויקישיתוף בילי סביר ויאיר הראל, יחידות הזמן הגאולוגי - בספרייה הווירטואלית של מטח תקופות גאולוגיות באתר 'מפה'
אוטריים

אוֹטָרִיִים (שם מדעי: Otariidae) היא משפחה הכוללת את אריות הים ודובי הים. חבריה הם טורפים ימיים. הם אוכלים ומסיירים במים, אולם פעולות ההזדווגות והמנוחה נעשות על היבשה. לעניין זה, יבשה יכולה להיות גם משטחי קרח. הם פחות מותאמים לחיים מימיים מאשר כלבי הים. סוג Eotaria - נכחד סוג Pithanotaria - נכחד סוג Proterozetes - נכחד סוג תאלסולאון (Thalassoleon) - נכחד תת-משפחה דובי ים (Arctocephalinae) סוג ומין יחיד: דוב ים צפוני (Callorhinus ursinus) סוג דוב ים (Arctocephalus) מין: דוב ים דרום אמריקני (Arctocephalus australis) מין: דוב ים ניו זילנדי (Arctocephalus forsteri) מין: דוב ים גלאפגוס (Arctocephalus galapagoensis) מין: דוב ים אנטארקטי (Arctocephalus gazella) מין: דוב ים חואן פרננדס (Arctocephalus philippii) מין: דוב ים איוני (Arctocephalus pusillus) מין: דוב ים גואדלופה (Arctocephalus townsendi) מין: דוב ים תת-אנטארקטי (Arctocephalus tropicalis) תת-משפחה אריות ים (Otariinae) סוג ומין יחיד: אריה ים שטלר – (Eumetopias jubatus) סוג ומין יחיד: אריה ים אוסטרלי – (Neophoca cinerea) סוג ומין יחיד: אריה ים דרום-אמריקאי – (Otaria flavescens בעבר: Otaria byronia) סוג ומין יחיד: אריה ים הוקרי – (Phocarctos hookeri) סוג אריה ים מצוי - (Zalophus): מין אריה ים קליפורני – (Zalophus californianus) מין אריה ים גלאפגוס (Zalophus wollebaeki) מין אריה ים יפני (נכחד בסביבות שנות ה-50) (Zalophus japonicus) גלריה: אריה ים ניו זילנדי דוב ים אנטארקטי מושבת אריות ים פטגונים מושבת דובי ים איוניים אריות ים קליפורניים אריה ים אוסטרלי אריה ים שטלר מדיה וקבצים בנושא אוטריים בוויקישיתוף אוטריים, באתר ITIS (באנגלית) אוטריים, באתר NCBI (באנגלית) אוטריים, באתר Animal Diversity Web (באנגלית) אוטריים, באתר האנציקלופדיה של החיים (באנגלית) אוטריים, באתר GBIF (באנגלית)
שו-רו

שו-רו (באנגלית: Shu-Roo) הוא מתקן קולי לבטיחות בדרכים המפיק שריקה בתדירות גבוהה, אותה אין בני אדם שומעים. את המתקן מרכיבים בחזית כלי רכב על מנת ששריקתו תבריח קנגורו וחיות בר אחרות בזמן נסיעה במרחבי אוסטרליה. המתקן קטן יחסית (ישנם דגמים שאינם עולים על 5 סנטימטרים) ומבוסס על כך שככל שמהירות הרכב גבוהה יותר, כך נכנס אוויר במהירות רבה יותר ועוצמת המכשיר חזקה יותר. ערך זה הוא קצרמר בנושא אוסטרליה ובנושא תחבורה. אתם מוזמנים לתרום לוויקיפדיה ולהרחיב אותו.
דובי ים

דובי ים (שם מדעי: Arctocephalinae) היא תת-משפחה של טורפים ימיים ממשפחת האוטריים הקרובה לאריות הים. בדומה להם הם יכולים לנוע על האדמה, שכן רגליהם האחוריות יכולות לנוע קדימה ולשאת את משקל גופם אך הם מגושמים מאוד והם עולים בעיקר בעונת הרבייה בה הם מייצרים הרמונים גדולים. קשה להבחין באוזניהם משום שהן קטנות, אך הן נראות לעין בבירור, בשונה מכלבי הים. דובי הים חיים בימים ממוזגים ואף קוטביים, לרוב בחצי הכדור הדרומי. היוצא מהכלל הוא המין דוב ים צפוני החי בצפון האוקיינוס השקט, גם באקלימים קרים. תת-משפחה דובי ים סוג ומין יחיד: דוב ים צפוני (Callorhinus ursinus) סוג דוב ים (Arctocephalus) מין: דוב ים דרום אמריקני (Arctocephalus australis) מין: דוב ים ניו זילנדי (Arctocephalus forsteri) מין: דוב ים גלאפגוס (Arctocephalus galapagoensis) מין: דוב ים אנטארקטי (Arctocephalus gazella) מין: דוב ים חואן פרננדס (Arctocephalus philippii) מין: דוב ים איוני (Arctocephalus pusillus) מין: דוב ים גואדלופה (Arctocephalus townsendi) מין: דוב ים תת-אנטארקטי (Arctocephalus tropicalis) מדיה וקבצים בנושא דובי ים בוויקישיתוף דובי ים, באתר ITIS (באנגלית) דובי ים, באתר אנציקלופדיה בריטניקה (באנגלית)
צבא הישע

צבא הישע היא תנועה נוצרית-פרוטסטנטית בינלאומית וארגון צדקה, העוסק בעבודה אוונגליסטית ופילנתרופית ומספק שירותי רווחה ושירותים הומניטריים שונים. צבא הישע ערוך ומאורגן במתכונת צבאית וחבריו נדרשים למשמעת מוחלטת הכוללת הימנעות מעישון, סמים, שתיית משקאות חריפים והימורים. צבא הישע דוגל במוסר הנוצרי בחיי היום-יום אך שולל את הסקרמנטים. על פי דיווחיו יש בו מעל מיליון וחצי חברים. כיום צבא הישע פעיל בלמעלה מ־100 מדינות ומטה הארגון הבינלאומי יושב בלונדון, הדוקטרינה שלו דוגלת ב"קידום הדת הנוצרית, חינוך, וסיוע לחלשים". הגנרל שעומד כיום בראש צבא הישע הוא בריאן פדל. בין פעילויותיו של צבא הישע למען אוכלוסיות מצוקה ומתקשות: חלוקת מזון, הקמת בתי ספר, בתי אבות, מוסדות גמילה, עזרה לבעלי נכויות, טיפול רפואי וכו'. אחת הפעילויות הבולטות של הארגון היא הפעלת חנויות יד שנייה לבגדים וציוד ביתי. הקהל הרחב תורם את הציוד לחנויות אלה המופעלות בידי מתנדבים ומחיר המוצרים מכסה את שכר הדירה של החנויות בלבד. צבא הישע הוקם כ"מיסיון הנוצרי" בלונדון, בריטניה ב-5 ביולי 1865 על ידי ויליאם בות', שבאותן שנים היה פעיל מתודיסטי והיה חלק של התחיות נוצרית. בשנת 1878 שונה שם הארגון לצבא הישע על מנת להתאים לסגנון ולמראה המעין צבאי של הארגון. ב־10 במרץ 1880 הרחיב צבא הישע את פעילותו גם אל מחוץ לגבולות בריטניה כשפעילים של צבא הישע הגיעו לארצות הברית והחלו פועלים שם. הנזקקים הראשונים שזכו לטיפול מצבא הישע היו אלכוהוליסטים, מכורים לסמים, זונות ושאר "דחויי חברה" שהכנסייה באותה עת סירבה לטפל בהם. עבור חסרי בית הארגון הפעיל את בית ארון מתים. צבא הישע פועל לפי עקרונות המוסר הנוצרי (לפי פרשנותו) אולם לא עוסק בעבודה מיסיונרית. צבא הישע גדל אינטנסיבית באותה תקופה, אולם פעילותו לא נראתה בעין יפה בעיני כל. נרשמו אפילו מקרים של בריונים שנשכרו לצורך הפרעה לישיבות והתכנסויות צבא הישע. מתנגדי צבא הישע אף התאגדו תחת השם "צבא השלד". הפרות הסדר כנגד צבא הישע התבטאו בעיקר בהשלכת אבנים, עכברושים וזפת על כינוסי חברי צבא הישע ותקיפה פיזית של חברי צבא הישע. מדיה וקבצים בנושא צבא הישע בוויקישיתוף אתר האינטרנט הרשמי של צבא הישע צבא הישע, ברשת החברתית פייסבוק צבא הישע, ברשת החברתית אקס (טוויטר) צבא הישע, ברשת החברתית אינסטגרם צבא הישע, סרטונים בערוץ היוטיוב צבא הישע, באתר פליקר צבא הישע, באתר פינטרסט צבא הישע, באתר אנציקלופדיה בריטניקה (באנגלית)
לודוש

לודוש (ברומנית: Luduş) היא עיר במחוז מורש, בחבל טרנסילבניה ברומניה. העיר שוכנת על שתי הגדות של המורש. בשנת 2002 היו בלודוש 17,497 תושבים. לפני מלחמת העולם השנייה במשך 51 שנה שימש הרב גרשון שטרן מלודאש (מחבר הספר "ילקוט הגרשוני" ותלמיד המהר"ם שיק) כרבה של העיר כמו כן עמד בראשות ישיבה גדולה עד לפטירתו בט"ז אייר תרצ"ו. לקראת סיום מלחמת העולם השנייה נעשה בעיר טבח לודוש, בו כוחות צבא הונגריים, שכבשו את המקום, רצחו 15 יהודים ו-2 רומנים, מרביתם נשים שנאנסו לפני רציחתן. מדיה וקבצים בנושא לודוש בוויקישיתוף אתר האינטרנט הרשמי של לודוש ערך זה הוא קצרמר בנושא יישובים ברומניה. אתם מוזמנים לתרום לוויקיפדיה ולהרחיב אותו.
יוונית איולית

יוונית אַיולית הוא מונח בלשני המשמש לתאר מספר ניבים יווניים עתיקים, שדוברו בעיקר בבויאוטיה, תסאליה, באי לסבוס ובמושבות יווניות אחרות. המונח נטבע על שם השבט היווני הקדום, האיולים. ישנה סברה לפיה דוברי האיולית מייצגים את גל העלייה היווני השני (של האכאים) ממרכז אירופה (או לפי דעות אחרות, משטח אוקראינה של ימינו). הניב האיולי עתיר ארכאיזמים בהשוואה לניבים האחרים של היוונית העתיקה, אבל גם הרבה חידושים. שיריהם של סאפפו ואלקאיוס נכתבו באיולית. יוונית איולית, באתר אנציקלופדיה בריטניקה (באנגלית) ערך זה הוא קצרמר בנושא שפות. אתם מוזמנים לתרום לוויקיפדיה ולהרחיב אותו.
בגילגול הזה

בגילגול הזה הוא אלבום הסולו ה-7 של הזמר והמוזיקאי הישראלי שלום חנוך, שיצא במרץ 1991. עם יציאתו זכה האלבום להצלחה מסחרית גדולה וכמה משיריו הפכו ללהיטים בשעתם: "ככה וככה", "בגילגול הזה" ו"בדיוק כמוך" המתייחס ליחסי ישראל והפלסטינים. חנוך כתב והלחין את כל שירי האלבום, למעט שני שירים ("ויקטוריה" ו"אומרים שבלי") שנכתבו על ידי מאיר אריאל. בקולות רקע השתתפו בנות מקהילת "העבריים מדימונה" את עטיפת האלבום עיצב וצייר המעצב יוסי רום. כל השירים נכתבו והולחנו על ידי שלום חנוך (למעט היכן שמצוין אחרת).  שלום חנוך - שירה, גיטרות, קלידים רוי מרטין - תופים משה לוי - קלידים יוסי פיין - גיטרה בס ירוסלב יעקובוביץ - סקסופונים אברהם פלדר - חצוצרה מיכה דייוויס - טרומבון טיפונקו - סמפוניה (חליל) אלישבע בת ישראל - קולות שדיה בת ישראל - קולות שבחיה בת ישראל - קולות ציפורה בת ישראל - קולות עמיר רום - עיצוב גרפי וציור העטיפה יוסי רום - צילומים אלכס ליבק - צילום שמוליק בורנשטיין - מפיק לימור ירון - עוזרת הפקה זאב אולמן - מפיק אחראי מטעם חברת NMC יעקב מורנו - טכנאי הקלטה ומיקס עמי איילי - עוזר טכנאי הקולט באולפני "המון" 1990 מידע על האלבום בגילגול הזה באתר MusicBrainz
כחלאים

כחלאים (שם מדעי: Coraciiformes) היא סדרה במחלקת העופות, בה עופות קרקע קטנים עד בינוניים שחלקם חיים בסמוך למקווי מים. המינים בסדרה ססגוניים במיוחד ומצטיינים בצבעים זוהרים בעלי ברק מתכתי. לרובם 11 אברות-יד ו-12 אברות בזנב. רגליהם בעלות ארבע אצבעות. גודל גופם בין 20 ס"מ ל-15 ס"מ. רובם שוכני עצים ומיעוטם עופות קרקע. הם שומרים על תחום מחייתם ומתגוננים כנגד אויביהם. מרביתם דוגרים בחורים, בכוכים ובמקומות אפלים. מספר הביצים הוא 2–8, והן לבנות או ורודות. מזונם מורכב מחרקים, מיונקים קטנים, מדו-חיים ומדגים. הגדולה בבני הסדרה היא קוקברה צוחקת (Dacelo novaeguineae) שאורכה עד 45 ס"מ ומשקלה עד 450 גרם ודומה לה בגודלו המין קורול (Leptosomus discolor), שייתכן ששייך לסדרה עצמאית. הקטן ביותר הוא טודי פוארטו ריקו (Todus mexicanus) שאורכו עד 11 ס"מ והוא שוקל רק 5–6 גרם. משפחת שלדגיים (Alcedinidae) משפחת כחלים-קרקעיים (Brachypteraciidae) משפחת כחליים (Coraciidae) משפחת קורוליים (Leptosomidae) בו מין יחיד קוּרוֹל (Leptosomus discolor) שייתכן ששייך לסדרה עצמאית משפחת שרקרקיים (Meropidae) משפחת מומוטיים (Momotidae) משפחת טודיים (Todidae) - בו סוג אחד טודי (Todus) שלוש משפחות השלדגים אוחדו למשפחה אחת - השלדגיים. בעבר נכללו בסדרה גם משפחת הדוכיפתיים (Upupidae) ומשפחת דוכיפתיות עצים (Phoeniculidae), אך עתה הן מסווגות כסדרה נפרדת - דוכיפתאים. המשפחות הקלאוניים וקלאוני הקרקע גם יצאו מהסדרה לסדרת הקלאונאים. כחל מצוי Todus subulatus קורול שלדג מהמין Tanysiptera danae שרקרק ארגמני Eumomota superciliosa מדיה וקבצים בנושא כחלאים בוויקישיתוף כחלאים, באתר ITIS (באנגלית) כחלאים, באתר NCBI (באנגלית) כחלאים, באתר האנציקלופדיה של החיים (באנגלית) כחלאים, באתר GBIF (באנגלית) כחלאים, באתר אנציקלופדיה בריטניקה (באנגלית)